钦定古今图书集成/明伦汇编/官常典/第078卷 > 南安惠王桢
## 钦定古今图书集成/明伦汇编/官常典/第078卷 > 南安惠王桢

按《魏书本传》：“南安王桢，皇兴二年封，加征南大将军、
中都大官，寻迁内都大官。高祖即位，除凉州镇都大
将。寻以绥抚有能，加都督西戎诸军事、征西大将军、
领护西域校尉、仪同三司、凉州刺史。征为内都大官，
出为使持节、侍中、大将军、开府、长安镇都大将、雍州
刺史。桢性忠谨，事母以孝闻，赐帛千匹以褒之。征赴”
讲武，高祖引见于皇信堂，戒之曰：“翁孝行著于私庭，
令闻彰于邦国，每钦忠懿，思一言展，故因讲武，远征
赴阙，仰恋仁慈，情在未已。但长安镇年饥民俭，理须
绥抚，不容久留。翁今还州，其勤隐恤，无令境内有饥
馁之民。翁既国之懿亲，终无贫贱之虑。所宜慎者，略
有三事：一者恃亲骄矜，违礼僭度；二者傲慢贪奢，不
恤政事；三者饮酒游逸，不择交友。三者不去，患祸将
生。但能慎此，是以全身远害，光国荣家，终始之德成
矣。”而桢不能遵奉，后乃聚敛肆情。文明太后、高祖并
临皇信堂引见王公。太后令曰：“汝阴王天赐、南安王
桢，不顺法度，黩货聚敛，依犯论坐，将至不测。卿等为
当存亲以毁令，为欲灭亲以明法。群臣咸以二王托
体先皇，宜蒙矜恕。”太后不答。高祖乃诏曰：“南安王桢，
以懿戚之贵，作镇关右，不能洁己奉公，助宣皇度，方
肆贪欲，殖货私庭，放纵奸囚，壅绝诉讼，货遗诸使，邀
求虚称。二三之状，皆犯刑书。昔魏武翦发以齐众，叔
向戮弟以明法，克己忍亲，以率天下，夫岂不怀有为
而然耳。今者所犯，事重畴日，循古推刑，实在难恕。”皇
太后天慈宽笃，恩矜国属，每一寻惟高宗孔怀之近，
发言哽塞，悲恸于怀。且以南安王孝养之名，闻于内
外，特一原恕，削除封爵，以庶人归第，禁锢终身。后高
祖南伐，桢从至洛。及议迁都，首从大计，高祖甚悦。桢
母刘太妃薨，高祖亲幸临慰。及葬，赠布帛彩五百段。
又以桢议定迁都，复封南安王，食邑一千户。出为镇
北大将军、相州刺史。高祖饯桢于华林都亭。诏曰：“从
祖南安，既之蕃任，将旷违千里，豫怀惘恋。然今者之
集，虽曰分岐，实为曲宴，并可赋诗申意。射者可以观
德，不能赋诗者可听射也。当使武士弯弓，文人下笔。”
高祖送桢于阶下，流涕而别。太和二十年五月至邺，
入治日，暴风大雨，冻死者十数人。桢又以旱祈雨于
群神。邺城有石虎庙，人奉祀之。桢告《虎神像》云：“三日
不雨，当加鞭罚。”请雨不验，遂鞭像一百。是月，疽发背
薨，谥曰惠，赠帛一千匹。及葬，又赐帛千疋，遣黄门郎监护丧事。及恒州刺史穆泰谋反，桢知而不告，虽薨，
犹追夺封爵。国除。有五子。